Den nordjyske mand brændte en Koran i sin baghave og lagde derefter en video af afbrændingen ud på Facebook

Ved du noget? Send os et tip i en sms til 1224 (alm. takst) eller send en mail til 1224@eb.dk.

En 42-årig mand er blevet tiltalt for blasfemi ved at afbrænde Koranen. Det er første gang siden 1971, at der rejses tiltale efter blasfemiparagraffen.

Det er anklagemyndigheden ved Nordjyllands Politi, der har rejst tiltale mod den 42-årig mand, som i december 2015 offentliggjorde en video på Facebook, hvor han afbrænder Koranen.

Det oplyser statsadvokat Jan Reckendorff fra Statsadvokaten i Viborg i en pressemeddelelse.

Statsadvokaten har tiltrådt Nordjyllands Politis indstilling om at rejse tiltale for overtrædelse af straffelovens § 140 om blasfemi.

- Det er anklagemyndighedens opfattelse, at omstændighederne i forbindelse med afbrænding af hellige bøger som Bibelen og Koranen indebærer, at det i visse tilfælde kan være en overtrædelse af blasfemiparagraffen, udtaler Jan Reckendorff.

'Det stinker, når den brænder'

Ifølge tiltalen blev videoen offentliggjort 27. december 2015 og lagt i Facebook-gruppen 'JA TIL FRIHED - NEJ TIL ISLAM'. Sammen med videoen skrev han ifølge anklagemyndigheden teksten 'Tænk på jeres nabo, det stinker når den brænder'.

- Det er vores opfattelse, at omstændighederne i denne sag indebærer, at der bør rejses tiltale, sådan at domstolene nu får lejlighed til at tage stilling til sagen, siger Jan Reckendorff.

Sagen er blevet forelagt for Rigsadvokaten, som er gået med til at rejse tiltale mod manden.

Selvom strafferammen for blasfemi er fængsel i op til fire måneder, vil anklagemyndigheden kræve bødestraf til den 42-årige mand i denne sag.

Det er endnu uvist, hvornår sagen vil begynde.